**Luceafăr Sfânt de dimineaţă!**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Luceafăr Sfânt de dimineaţă!

În rugă când m-aflam smerit

Mi-ai luminat a mea cărare

Cu-a Ta lumină salvatoare,

Şi-n suflet tandru ai răsărit

Străfulgerând a mea viaţă,

Luceafăr Sfânt de dimineaţă!

În sclipiri sfinte-ai strălucit

Prin scânteieri diamantine,

Îndepărtând ce-i rău în mine

Să pot fi-astfel, desăvârşit

În spaţiul meu de acţiune,

Întreţăsut de-a Ta minune!

Şi-astfel, Tu veşnic ai rămas

Ca-un far aprins, luminător

Pentru-orice suflet doritor,

Că-l vei conduce pas cu pas

Pe drumul, cu nori şi ceaţă

Luceafăr Sfânt de dimineaţă!

Izvor de-a pururea-n lumină

Descoperitu-Te-ai la cruce,

Ca cel ce mântuirea aduce

Prin voia-Ţi sfântă şi divină,

Prin Jertfa cea ispăşitoare,

A dragostei nespus de mare!

Tu-n străluciri, vii de rubine

Ai luminat, urcând Calvarul

Şi-ai arătat c-a-nceput harul,

Prin lacrimi multe şi suspine

Ca să salvezi a noastră viaţă,

Luceafăr Sfânt de dimineaţă!

Flavius Laurian Duverna

11 noiembrie 2013